Fredag var første retsdag ved Retten i Hjørring i en større sag om brandstiftelse. På anklagebænken sidder en 28-årig mand, der er tiltalt for at have påsat fire brande i Brønderslev inden for få hundrede meter på få timer tilbage i april. To af brandene bragte menneskeliv i fare, lyder anklagen. Den tiltalte nægter sig skyldig i alle anklager mod ham, men erkender dog, at had var ude at gå en tur i Brønderslev om aftenen, da brandene opstod. Brandrapporter viser, at brandene blev påsat med åben ild fra noget, der kunne være en lighter eller en tændstik. Til fredagens retsmøde blev der afspillet en video, der viser en mand forfra komme ind i en garage og tænde noget for derefter at gå igen. En anden video fra samme garage på samme tidspunkt viser en mand bagfra i samme tøj sætte ild til en papkasse i garagen. Den tiltalte forklarede, at det er ham på den første video, men at han blot var inde i garagen for at tænde en cigaret. I retten sagde han, at det ikke var ham på den anden video. Flere vidner forklarede i retten, hvordan deres opgange og lejligheder pludselig blev fyldt med røg, og at de ikke havde mulighed for at komme ud af bygningen. En af beboerne i en af lejlighederne, der var brand i forklarede, at han overvejede at springe ud af vinduet, fordi der var fyldt med røg på både for- og bagtrappe. Skaderne efter brandene løber ifølge anklagemyndigheden op i over 6,6 millioner kroner. Retssagen forsætter onsdag, hvor der forventes afsagt dom.

Opsummering:
I retten forklarede tiltalte, at han var i garagen hvor en af brandene opstod, men at han bare var der for at tænde en cigaret.